Jogcím nélküli pénzfelvételből eredő adókötelezettségek

54.
[régi Art. 178. § 18. pont, Szja tv. 4. § (2) bekezdése, Szja tv. 28. § (1) bekezdése, Szja tv. 49. § (9) bekezdése, Eho tv. 3. § (1) bekezdése, Eho tv. 11. § (2) és (8) bekezdései] 
Az adózói állásfoglalás kérésben felvázolt tényállás szerint a gazdasági társaság belső audit vizsgálata során fény derült arra, hogy a 2017. üzleti évben a volt ügyvezető – a jogcím megjelölése nélkül – több alkalommal úgy vett fel pénzösszegeket a Kft. pénzforgalmi számlájáról, hogy azok társaság érdekében történt felhasználását semmilyen bizonylat, vagy okirat nem igazolta. 

Kérdésként merült fel, hogy kifizetőnek minősül-e gazdasági társaság – az ez időben vele munkaviszonyban álló ügyvezető által – a fentiek szerint felvett pénzösszegek tekintetében, illetve e pénzfelvételek milyen adókötelezettségeket keletkeztetnek a gazdasági társaság, illetve a volt ügyvezető igazgató tekintetében?

A kifizető fogalmát 2018. január 01-ét megelőzően a régi Art. 178. § 18. pontja határozta meg, mely definíció megegyezik az azóta hatályos, az adózás rendjéről szóló 2017. évi CL. törvény (továbbiakban: Art.) 7. § 31. pontja alatti kifizető-fogalommal. A régi Art. hivatkozott rendelkezésének első mondata – jelenleg az Art. 7. § (31) bekezdésének a) pontja alatt található rendelkezés – szerint, kifizetőnek minősül az a belföldi illetőségű jogi személy, egyéb szervezet, egyéni vállalkozó, amely (aki) adókötelezettség alá eső jövedelmet juttat, függetlenül attól, hogy a juttatást közvetlenül vagy megbízottja (posta, hitelintézet) útján teljesíti.

A megkeresésben vázolt esetben a gazdasági társaság nem minősül kifizetőnek a bankszámlájáról felvett összeg tekintetében, figyelemmel az alábbiakra.

A kifizetői minősítés az adóköteles jövedelem juttatását feltételezi, a „juttatás” egy aktív, erre irányuló szándék alapján megvalósított cselekmény. Az a körülmény, hogy a társaság a magánszemély általi pénzfelvételről utólag értesül – továbbá, hogy egyet nem értése esetén módjában áll megtenni a szükséges intézkedéseket – nem feleltethető meg a jövedelem-juttatás szándékos, aktív tevékenységet feltételező fogalmának.

A gazdasági társaság kifizetői minősége, az ismertetett esetben egyedül akkor valósulhatna meg, ha a társaság feltárná a pénzösszeg elvonását és a magánszemély tartozását, majd a tartozást tudatosan elengedné. A tudatos elengedés ugyanis már megfeleltethető a juttatás fogalmának. Ebben az esetben a társaság kifizetői minősítése az elengedés pillanatában következne be, és a juttatott összeg tekintetében a társaságot terhelnék a személyi jövedelemadó illetve járulék megállapítási, levonási és ezzel összefüggésben fennálló bevallási kötelezettségek.

Amennyiben nem a tartozás tudatos elengedésének esete áll fenn – tehát a gazdasági társaság nem minősül kifizetőnek – a személyi jövedelemadóról szóló 1995. évi CXVII. törvény (továbbiakban: Szja tv.) 4. § (2) bekezdése alapján, a pénzforgalmi számláról felvett összeg a magánszemély bevételének minősül. A volt ügyvezető által – jogviszony hiányában – felvett pénzösszeg a magánszemély egyéb jövedelmének tekintendő, az Szja tv. 28. § (1) bekezdése alapján. Ebben az esetben a volt ügyvezetőnél keletkező adókötelezettségek tekintetében az Szja tv. 46. § (9) bekezdésének szabályai irányadóak, melyek értelmében, ha a bevétel nem kifizetőtől származik, az adóelőleg megállapítására, megfizetésére a magánszemély köteles a negyedévet követő hónap 12. napjáig.

A társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény alapján a járulékfizetési kötelezettség két alapvető feltétele: a biztosítási kötelezettséggel járó jogviszony, illetőleg a járulékalapot képező jövedelem megléte. Ha a két feltételből akár az egyik is hiányzik, akkor járulékkötelezettség fel sem merül. 

Az összevont adóalapba tartozó jövedelmet – ide tartozik a magánszemély egyéb jövedelme is – az egészségügyi hozzájárulásról szóló 1998. évi LXVI. törvény (továbbiakban: Eho tv.) 3. § (1) bekezdése szerinti egészségügyi hozzájárulás terheli. Az Eho tv. 11. § (2) és (8) bekezdései alapján, ha a jövedelem nem kifizetőtől származik, az egészségügyi hozzájárulást a magánszemély állapítja meg, fizeti meg és vallja be előlegként, az adóelőleg, illetőleg az adó megfizetésével egyidejűleg. Ha a jövedelem után a magánszemély kötelezett az egészségügyi hozzájárulás megfizetésére (kivéve, ha az költségként elszámolható, vagy azt számára megtérítették), a megállapított jövedelem Szja tv. 29. §-ában meghatározott százalékát kell jövedelemként figyelembe venni.

